टाइम8बर’ देस्कनिफ्राय- गामि ओनसोलाव ट्रेक्टरनि अनजिमाया सानफा-एफा बांबोनो हमदों। जाय जेरै हायो बिदिनो ट्रेक्टरखौ बायदों आरो सालायदों । नाथाय बे ट्रेक्टरा गामि ओनसोलाव जोबोर गिलु-बालु थासारि सोमजि होदों। ट्रेक्टर खारनायाव गथ’-गथाय, बोराय-बेन्थ’नि अनगायै लामायाव थाबायनाय साफ्रोमबो सुबुंनि थाखाय खैफोद गोनां बादि जानानै फैदों। माबे समाव ट्रेक्टरनि सौग्रावनाय- हेख्रेमनायाव सोरनि जिउआ गोमागोन बुंस’ हाया। ट्रेक्टरखौ आबाद मावनाय समाव गोनांथि, बे नंगौ । नाथाय आबादथिलिनि ट्रेक्टरा मालमाथा बोग्रा जायोब्ला बेसो एसे साननांगौ जानानै फैदों। सान-हर लामा-सामायाव सालायनायनि सायाव बुंनांगौ दं । थारैनो बुंनो थाङोब्ला ट्रेक्टरा जाबाय आबादारिफोरनि आबादथिलियाव बाहायनाय आथिखाल मुगानि जन्थ्र। फोथाराव नांगौ समाव ट्रेक्टरजों हाल एवनाय, समाव माय, जिगाब बायदिखौ लानानै दिहुननाय मुवा-बेसादजों लोगोसे बेगर, हासार, गोबोरखि बायदि रोगानाय खामानिफोराव बाहायो। नाथाय बिनि उल्थायै गासै रायजोयावनो दासान्दै ट्रेक्टरफोरा मालमाथा लांग्रासो जादों । जाहोनाव लाइसेन्स गैयै-गोनां द्राइभारनि जोहै गामि ओनसोलनि लामा-सामाफोरखौ गाज्रि खालामदों। गोबां सैनांनायनि उनावसो गोबां गामिफोरनि लामा-सामाफोरा एसे मोजां एबा पाक्का जादों। गासैबोफ्राम ट्रेक्टरानो दासान्दै हा, बाला-अन्थाय, इथा, दंफां बायदि रोगानाय फालांगियाव मुखुब। मोनफ्रोमबो लामायावनो ट्रेक्टरनिफ्राय गोग्लैनाय हाया लामा सायाव गोग्लैयो। दै गोग्लैब्ला फिस्ला जानानै खैफोद जानो हागौ ! सान्दुं दुङोब्ला राननानै हाया बिरफुङो। बिदि थासारिनि थाखाय माब्लाबा जानो हागौ गिदिर खैफोद ! मोनफ्रोमबो गामिनि सांग्रां सुबुंफोरनिफ्राय फंसेल’ राव ट्रेक्टरा लामाफोरखौ गाज्रि खालामबाय। बिनिखायनो सोरखारा हान्था-मेला बिफाननि जोहै ट्रेक्टरफोरखौ एसे हमथानांगौ। बबेयाव, बेसेबां लामा-सामा सिफायबाय, फोथाराव थांग्रा आलिफोरखौ सिफायबाय बिखौ एसे नोजोर लाखिनांगौनि सम जाबाय। मोनफ्रोमबो जिल्लानि मोनफ्रोमबो महकुमा खुंथाया नांगौबादि राहा लायोब्ला गामिनि लामा-सामाफोरा एसेब्लाबो मोजाङै थागोन आरो खैफोद गोयै जानानै गामिनि सुबुंफोरा लामाफोराव थाबायनो हागोन । बिनि अनगायैबो गुबुन खारनाय मालमाथा रोगाग्रा मथरफोरनि सायावबो नोजोर लाखिनांगौ। अब्ला गामिनि रायजोफोरा थांलाय-फैलाय खालामनायाव उसुबिदा मोननाय नङा आरो लामाफोराबो मोजाङै थागोन । बिनि थाखाय ओनसोलनि रायजोफोरा सांग्रांथि लाबोनो हायोब्ला बे समाजनि मोनसे मोजां खामानि जागोन । नङाब्ला बेसेबा गोबावनि उनाव मोननाय लामायाबो गाज्रि जाफिनोब्ला फाहामगौमानि गोबाव सम नेनो नांगोन अब्ला बयबो सोरखार एबा मावख’गिरिखौ सोंखारिनो हमगोन। सम थानायावनो सांग्रां जायाब्ला उनाव फसथायनांगोनखौ नुहुरो।